b'\n_START_ARTICLE_\nFlavonoidi\n_START_SECTION_\nBiosinteza\n_START_PARAGRAPH_\nFlavonoidi so sintetizirani po fenilpropanoidni metabolni poti, v kateri je uporabljena aminokislina fenilalanin za sintezo kumarne kisline. Drugi del molekule pa nastane preko aktivirane malonilne kisline. Tako dobimo osnovno strukturo flavonoidov \xe2\x80\x93 skupino spojin imenovanih halkoni. Ti vsebujejo dva fenilna obro\xc4\x8da. Metabolna pot se nadaljuje preko niza encimskih reakcij do nastanka flavanonov -> dihidroflavonolov -> antocianov.  Vzdol\xc5\xbe te poti nastaja mnogo produktov, kot npr. flavonoli, flavan-3-oli, proantocianidini (tanini) in mno\xc5\xbeica drugih polifenolov.\n_START_SECTION_\nBiolo\xc5\xa1ki u\xc4\x8dinki\n_START_PARAGRAPH_\nFlavonoidi so zelo raz\xc5\xa1irjeni v rastlinah in imajo ve\xc4\x8d funkcij. So rastlinski pigmenti - dajejo rumeno, rde\xc4\x8do in modro barvo cvetovom, plodovom in redkeje tudi listom. Poleg tega \xc5\xa1\xc4\x8ditijo rastline pred mikrobi in insekti. Zaradi velike raz\xc5\xa1irjenosti, raznolikosti in majhne toksi\xc4\x8dnosti (glede na ostale rastlinske snovi) flavonoidov, zau\xc5\xbeijemo z normalnim prehranjevanjem signifikantne koli\xc4\x8dine le-teh.  Flavonoidom pravimo tudi \xc2\xbbnaravni prikrojevalci biolo\xc5\xa1kih odgovorov\xc2\xab, saj je dokazano, da imajo sposobnost prilagoditi reakcije organizmov na alergene, viruse in karcinogene. Imajo antialergijsko, antiinflamatorno, antimikrobno in antikancerogeno delovanje._NEWLINE_Zaradi potencialnih zdravilnih u\xc4\x8dinkov, predvsem v preventivi rakavih obolenj in sr\xc4\x8dno-\xc5\xbeilnih bolezni, so postali flavonoidi zanimivi za potro\xc5\xa1nike in \xc5\xbeivilsko industrijo.\n_START_SECTION_\nZdravilni u\xc4\x8dinki\n_START_PARAGRAPH_\nRaziskava je pokazala, da imajo sami flavonoidi v \xc4\x8dlove\xc5\xa1kem telesu zelo majhen antioksidativen u\xc4\x8dinek oziroma ga skoraj ni. V kontroliranih pogojih in vitro je bilo ugotovljeno, da se flavonoidi slabo absorbirajo v \xc4\x8dlove\xc5\xa1kem telesu ( manj kot 5%), ve\xc4\x8dino absorbiranega pa se hitro metabolizira in izlo\xc4\x8di iz telesa._NEWLINE_Ve\xc4\x8djo antioksidativno sposobnost krvi po obroku hrane bogate s flavonoidi ne povzro\xc4\x8dajo direktno flavonoidi, ampak je najverjetneje posledica povi\xc5\xa1anega nivoja se\xc4\x8dne kisline, ki nastane pri izlo\xc4\x8danju flavonoidov iz telesa. Telo spozna flavonoide kot telesu tuje snovi in se jih zato ho\xc4\x8de znebiti, tako lahko sledimo njihovem delovanju. Pri temu procesu izlo\xc4\x8danja sodelujejo encimi, ki pomagajo eliminirati tudi mutagene in karcinogene snovi. Poleg tega flavonoidi inducirajo mehanizme, ki so v pomo\xc4\x8d pri uni\xc4\x8devanju rakavih celic in zavirajo \xc5\xa1irjenje tumorjev._NEWLINE_V \xc5\xa1tudiji je bilo ugotovljeno, da le majhne koli\xc4\x8dine flavonoidov ka\xc5\xbeejo zdravilne u\xc4\x8dinke, ve\xc4\x8dje koli\xc4\x8dine ne prina\xc5\xa1ajo mo\xc4\x8dnej\xc5\xa1ih u\xc4\x8dinkov,  kve\xc4\x8djemu lahko prispevajo dodatno tveganje.\n_START_SECTION_\nDiareja\n_START_PARAGRAPH_\n\xc5\xa0tudija je pokazala, da lahko epikatehin, kvercetin in luteolin inhibirajo razvoj izlo\xc4\x8dkov, ki se ka\xc5\xbeejo kot diareja.\n_START_SECTION_\nKvercetin\n_START_PARAGRAPH_\nKvercetin spada med flavonoide, bolj natan\xc4\x8dno med flavonole. V \xc5\xa1tudijah je bilo ugotovljeno, da je kvercetin izmed vseh flavonoidov najbolj aktiven. U\xc4\x8dinkovito delovanje mnogih zdravilnih rastlin je posledica visoke vsebnosti kvercetina. Kvercetin ka\xc5\xbee protivnetno delovanje, saj inhibira nekaj za\xc4\x8detnih vnetnih procesov. Kvercetin inhibira nastajanje in izo\xc4\x8danje histamina ter drugih vnetnih  mediatorjev.  Poleg tega je bilo dokazano, da je mo\xc4\x8dan antioksidant, ugotovljeno pa je bilo tudi protitumorno delovanje.\n_START_SECTION_\nEpikatehin\n_START_PARAGRAPH_\nEpikatehin izbolj\xc5\xa1a pretok krvi in tako pozitivno vpliva na kardiovaskularni sistem. Kakav, glavna sestavina temne \xc4\x8dokolade, vsebuje velike koli\xc4\x8dine epikatehina. In vitro \xc5\xa1tudijah je bilo ugotovljeno, da ima kakav skoraj dvakrat ve\xc4\x8d antioksidantov kot rde\xc4\x8de vino in trikrat ve\xc4\x8d kot zeleni \xc4\x8daj, vendar so zaradi hitrega izlo\xc4\x8danja antioksidantov iz telesa u\xc4\x8dinki minimalni.\n_START_SECTION_\nOligomerni proantocianidini\n_START_PARAGRAPH_\nIzvle\xc4\x8dki proantocianidinov ka\xc5\xbeejo \xc5\xa1iroko farmakolo\xc5\xa1ko delovanje. Pove\xc4\x8dujejo znotrajceli\xc4\x8dno koncentracijo vitamina C, zmanj\xc5\xa1ujejo permeabilnost kapilar, \xc2\xbbpometajo\xc2\xab\xc2\xa0oksidante in proste radikale ter inhibirajo razpad kolagena.\n_START_SECTION_\nViri flavonoidov\n_START_PARAGRAPH_\nFlavonoide najdemo v agrumih, jagodi\xc4\x8devju, ginko bilobi, \xc4\x8debuli, peter\xc5\xa1ilju, stro\xc4\x8dnicah, \xc4\x8daju (predvsem v belem in zelenem \xc4\x8daju), rde\xc4\x8demu vinu, navadnemu rakitovcu in v temni \xc4\x8dokoladi (70% ali ve\xc4\x8d kakava).\n_START_SECTION_\nAgrumi\n_START_PARAGRAPH_\nBioflavonoidi v agrumih so hesperidin (glikozid hesperetina),  kvercitrin, rutin (dva glikozida kvercetina) in tangeritin. Poleg antioksidantnega delovanja in pove\xc4\x8danja nivoja znotrajceli\xc4\x8dnega vitamina C, rutin in hesperidin koristno vplivata na permeabilnost kapilar in pretok krvi. Dokazali so tudi, da ima kvercetin v manj\xc5\xa1i meri antialergijsko in antiinflamatorno delovanje. Kvercetin lahko inhibira reverzno transkriptazo, ki sodeluje v procesu podvojevanja retrovirusov., vendar pomembnost tega delovanja v terapevtske namene \xc5\xa1e ni bila dokazana. Hidroksietilrutozid (HER) se uporablja v terapiji kapilarne permeabilnosti, la\xc5\xbejih po\xc5\xa1kodbah, hemoroidov in pri kr\xc4\x8dnih \xc5\xbeilah.\n_START_SECTION_\nGinko\n_START_PARAGRAPH_\nIzvle\xc4\x8dek ginkovih listov vsebuje flavonske glikozide in se prodaja kot prehransko dopolnilo.\n_START_SECTION_\n\xc4\x8caj\n_START_PARAGRAPH_\nFlavonoidi v zelenem \xc4\x8daju imajo potencialno antoksidativno delovanje, lovijo proste radikale in tako zmanj\xc5\xa1ujejo mo\xc5\xbenost nastanka raka in sr\xc4\x8dnih bolezni. Glavni flavonoidi v zelenem \xc4\x8daju so kemferoli in katehini (katehin, epikatehin, epikatehin galat, epigalokatehin galat (EGKG))._NEWLINE_V proizvodnji \xc4\x8dajev, kot na primer oolong \xc4\x8daja (vmesna stopnja med zelenim in \xc4\x8drnim \xc4\x8dajem) in \xc4\x8drnega \xc4\x8daja, je dovoljeno, da pride do oksidacije listov, med katero encimi pretvorijo nekaj ali vse katehine do ve\xc4\x8djih molekul. Beli \xc4\x8daj je med \xc4\x8daji dele\xc5\xbeen najmanj predelave, listi iz grma \xc4\x8dajevca (Camellia Sinensis) ostanejo skoraj nedotaknjeni. Beli \xc4\x8daj vsebuje najve\xc4\x8d katehinov. Zeleni \xc4\x8daj pa je pridelan iz sve\xc5\xbeih listov, ki jih po obiranju izpostavimo pari, kjer pride do uni\xc4\x8denja encimov in zato oksidacija ne pote\xc4\x8de.\n_START_SECTION_\nVino\n_START_PARAGRAPH_\nZelo bogat vir flavonoidov in drugih polifenolov so lupine grozdnih jagod. Flavonoide vsebujeta tako belo kot rde\xc4\x8de vino, vendar pa rde\xc4\x8de vino vsebuje ve\xc4\x8djo koli\xc4\x8dino flavonoidov in polifenolov (kot na primer rezveratrol),  ker je ko\xc5\xbeica grozdnih jagod navzo\xc4\x8da pri procesu fermentacije.\n_START_SECTION_\nTemna \xc4\x8dokolada\n_START_PARAGRAPH_\nFlavonoidi se nahajajo v kakavu, vendar so zaradi grenkega okusa pogosto odstranjeni iz \xc4\x8dokolade (tudi iz temne).\n_START_SECTION_\nPodskupine\n_START_PARAGRAPH_\nOdkritih je \xc5\xbee ve\xc4\x8d kot 5000 flavonoidov iz razli\xc4\x8dnih rastlin. Glede na njihovo kemijsko strukturo so razvr\xc5\xa1\xc4\x8deni v ve\xc4\x8d podskupin.\n_START_SECTION_\nFlavoni\n_START_PARAGRAPH_\nFlavone razdelimo v ve\xc4\x8d skupin:_NEWLINE_\xe2\x80\xa2Flavoni: vsebujejo 2-fenillkroman-4-on skelet._NEWLINE_Primeri: Luteolin, Apigenin, Tangeritin_NEWLINE_\xe2\x80\xa2Flavonoli ali 3-hidroksiflavoni: vsebujejo  3-hidroksi-2-fenilkromen-4-on skelet._NEWLINE_Primeri: Kvercetin, Kemferol, Miricetin, Fizetin, Izoramnetin, Pahipodol, Ramnazin_NEWLINE_\xe2\x80\xa2Flavanoni: vsebujejo 2,3-dihidro-2-fenilkromen-4-on skelet._NEWLINE_Primeri: Hesperetin, Naringenin, Erodiktiol, homoerodiktiol_NEWLINE_\xe2\x80\xa23-hidroksiflavanoni ali 2,3-dihidroflavanoli: vsebujejo 3-hidroksi-2,3-dihidro-2-fenilkromen-4-on skelet._NEWLINE_Primeri: Dihidrokvercetin, Dihidrokemferol\n_START_SECTION_\nIzoflavoni\n_START_PARAGRAPH_\n\xe2\x80\xa2Izoflavoni: vsebujejo 3-fenilkromen-4-on skelet._NEWLINE_Primeri: Genistein, Daidzein, Glicitein\n_START_SECTION_\nFlavan-3-oli in antocianidini\n_START_PARAGRAPH_\n\xe2\x80\xa2Flavan-3-oli: vsebujejo 2-fenil-3,4-dihidro-2H-kromen-3-ol skelet._NEWLINE_Primeri: Katehini (Katehin (K), Galokatehin (GK), Katehin 3-galat (Kg), Galokatehin 3-galate (GKg)), Epikatehini (Epikatehin (EK), Epigalokatehin (EGK), Epikatehin 3-galate (EKg), Epigalokatehin 3-galat (EGKg))_NEWLINE_\xe2\x80\xa2Antocianidini: so aglikoni antocianov. Antocianidini vsebujejo 2-fenilkromenilium skelet._NEWLINE_Primeri: Cianidin, Delfinidin, Malvidin, Pelargonidin, Peonidin, Petunidin\n_START_SECTION_\nUporabnost mikroorganizmov\n_START_PARAGRAPH_\nZadnje raziskave ka\xc5\xbeejo u\xc4\x8dinkovito produkcijo flavonoidov iz genetsko spremenjenih mikroorganizmov.'